b'\n_START_ARTICLE_\nMathildeordenen\n_START_PARAGRAPH_\nMathildeordenen (fransk: Ordre de Mathilde) var en dansk orden indstiftet af dronning Caroline Mathilde 29. januar 1771. Indstiftelsesdatoen var kong Christian 7. f\xc3\xb8dselsdag. Ordenen blev tildelt medlemmer af kongefamilien og en sn\xc3\xa6ver kreds ved hoffet, i s\xc3\xa6rdeleshed dem som var tilknyttet dronningen og Johann Friedrich Struensee. Ordenen fik statutter med syv artikler, skrevet p\xc3\xa5 fransk. Den havde \xc3\xa9n klasse. Mathildeordenen kom til oph\xc3\xb8r i 1772 da dronningen, sammen med Struensee, blev f\xc3\xa6ngslet. Kongen og dronningen blev skilt ved dom, og Caroline Mathilde blev sidst i maj 1772 sendt ud af landet.\n_START_SECTION_\nInsignier\n_START_PARAGRAPH_\nOrdenstegnet for Mathildeordenen bestod af dronningens monogram, bogstavet M omgivet af en ring og to myrtegrene. Ordenstegnet bar en kongekrone \xc3\xb8verst. Det var kostbart udstyret med 23 rosensten i ringen rundt om monogrammet og med ni perler p\xc3\xa5 hver af de gr\xc3\xb8nemaljerede grene. Ordenstegnet var oph\xc3\xa6ngt i et rosenr\xc3\xb8dt b\xc3\xa5nd med tre s\xc3\xb8lvstriber. Ordenen blev b\xc3\xa5ret i et b\xc3\xa5nd om halsen af herrer og i en sl\xc3\xb8jfe p\xc3\xa5 brystet af damer._NEWLINE_Der blev ogs\xc3\xa5 lavet en ordensring, \xc3\xa9n til kongen og \xc3\xa9n til Struensee.\n_START_SECTION_\nTildeling\n_START_PARAGRAPH_\nOrdenen blev uddelt samme dag, som den blev indstiftet, til deltagere ved f\xc3\xb8dselsdagsmiddagen til kongens \xc3\xa6re. I till\xc3\xa6g til dronningen og hendes mand blev ordenen ved denne anledning tildelt enkedronning Juliane Marie, arveprins Frederik, Struensee, generall\xc3\xb8jtnant Peter Elias von G\xc3\xa4hler og hans kone Christine Sophie, generall\xc3\xb8jtnant Schack Carl greve Rantzau\xe2\x80\x93Ascheberg, baronesse Caroline Schimmelmann, grevinde Amalie Sophie Holstein og kammerherre Enevold Brandt. Ordenens tolvte medlem, Louise von Plessen, som tidligere var overhofmesterinde for dronningen, fik ordenstegnet tilsendt til sit hjem i Celle.'